《玉融嘉禾歌》
宋代·林希逸

新来盛事喧南北，争道玉融调玉烛。乍可优昙现出花，未见嘉禾长似竹。

一茎五穗各垂头，千人万人齐拭目。元戎如佛令尹贤，清朝有道吾君福。

来处况是太平乡，此事须传瑞应录。便当图本上九天，看取三登上上熟。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。